24 | Augustus | 2015 | © My Klaskamer - idees en gedagtes uit 'n juffrou se pen
Juffer	afrikaans	boom, boomplantdag, boomplantweek, Lente, lentedag	1 Kommentaar
Lentedag word tradisioneel op die 1ste September gevier – al skyn die sonnetjie nog nie heeltemal so skerp nie. Om voorbrand vir die nuwe seisoen te maak, kan ‘n mens die volgende idees in die klas probeer…
1. Indien jy ‘n rol rekenaar- of ongedrukte koerantpapier het, kan jy lengtes vir jou kennisgewingsborde of ‘n ruit afmeet. Trek ‘n golwende kurwe lengte-gewys deur die middel of in die onderste derde van die papier, sodat die kurwe soos ‘n heuwellandskap lyk. Ouer kinders kan die boonste helfte blou (waterverf of verdunde voedselkleursel) en die onderste helfte groen verf.
As jy met die kleintjies werk, kan jy die bladsy op die golwende lyn deursny en apart laat spuitverf. Gee vir hulle verskillende soorte spuitbottels met verdunde voedselkleursel (verskillende skakerings van blou of groen) om die fynspiertjies te ontwikkel. Die maklikste sal wees om die papier bo-op plastiek te plaas en om dan vir elkeen ‘n sekere aantal spuite toe te staan. Hou ‘n ogie sodat die papier nie te nat word nie.
‘n Mens kan ook verskillende vlak bakkies (met skakerings van pastadikte wit en blou of geel en groen verf) en sponsies (bv. dié wat jy in pille botteltjie kry) verskaf, sodat die outjies die velle kan bedruk. Herinner hulle daaraan dat ‘n mens die spons afvee of uitdruk voordat jy die sponsie op die papier kan druk.
2. Gebruik ‘n basiese blom ontwerp of blomblare. Trek ‘n templaat of patroon op ‘n ou x-straalplaat (of dik karton) af en sny uit. Só kan jy meer as een patroon hê en versprei. Gebruik ou papier of sny ‘n paar lae snesiepapier van ‘n eenderse kleur (soos dié wat ‘n mens in geskenksakkies sien) per blom. Die idee is om die blare met muurpapiergom (‘n klein koevertjie strek ver) te smeer en lagie-vir-lagie te verdik of te versterk. Laat die blare op ‘n rakkie droog word.
Trek ‘n sirkelvorm af en doen dieselfde smeer- en plakwerk vir die binnekant van die blom. Sodra die dele droog is, kan ‘n mens die blomblare met houtlym aan die -kelk vasplak. ‘n Mens kan ook die nat of klam dele met behulp van ekstra kolletjies muurpapiergom heg.
Verf die blomme met helder kleure en plak dit teen jou geverfde agtergrond.
3. As julle nie so baie tyd het om aan die gomblomme te spandeer nie, kan ‘n mens steeds blomme aftrek op karton en dan met pastelle of verf versier. Los dit net so of heg ‘n klein plastieksakkie (selfs ‘n ballon) met blomsade daarin aan. As julle die blomme klaar uitgestal het, kan die outjies die sade huistoe neem of in ‘n spesiale bak/bedding by die skool saai.
4. Versier die vensterbanke of ingang: Gebruik ou speelgoed (emmertjies, ens.) of buitespeltoerusting vir julle eie herwinbare blombakke. Samel herwinbare plastiekbakke in (verkieslik groot), kap dreineringsgate daarin en vul met blompotgrond. Plant blomplantjies, saai sade of plant julle papierblomme (op stokkies geplant) daarin. Die natleiwerk kan ‘n ekstra werkie word (verskaf dalk eerder net spuitbotteltjies met fyn gate eerder as ‘n gieter).
5. Berei ou koeldrankdoppies voor deur dit te spuitverf (bv. wit). Gee dan ‘n verskeidenheid permanente veselpenne (koki’s), sodat die outjies sonneblomme, tulpe, madeliefies, ens. binne-in die doppies kan teken. Plak dan ‘n borsspeldjie agterop en dra die lapelblommetjies op Lentedag.
6. Knip eenvoudige blomme uit viltlap en plak dit op die borsspeldjie vas. Heelwat borsspeldjies het gate sodat ‘n mens dit aan die lap kan vas werk (ouer kinders).
Aangesien Lentedag en die begin van Boomplantweek/-maand (1 – 7 September) saam val, kan ‘n mens die twee in dieselfde week vier. Vanjaar se boomsoort is die Bosvaderlandswilg en die skaars soort is die Wildepieterseliebos. Indien julle kan, soek jong boompies om op die skoolgrond te plant en maak beurte (leiertjies, klasse, grade, ens.) om die bome nat te lei.
Indien die skool genoeg skadubome het, kan ‘n mens skenkings aan organisasies of tehuise maak om bome elders te plant. ‘n Mens kan ook as klasgroepe spesifieke bome bemes en beddings opknap. Reël ‘n gesinsdag en kry ouers om te help indien die hande tydens skooltyd beperk is.
Wat van ‘n uitstappie na ‘n plaaslike natuurtuin, park of kwekery? Nooi ‘n boomkundige (dendroloog) om die klas toe te spreek – selfs ‘n knap, plaaslike tuinier.
Hoe dit ook al sy, September is die maand vir groei, vernuwing en laf wees. Geniet dit as ‘n klas saam.
*Tik ook soekterme soos “boom, lente, boomplantdag” by die bruin soekblokke regs bo-aan dié bladsy in vir ouer idees.